Document ID: 31985R3561

Uredba Komisije (EGS) št. 3561/85
z dne 17. decembra 1985
v zvezi s podatki o inšpekcijskem nadzoru ribolovnih dejavnosti, ki ga izvajajo nacionalni nadzorni organi
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 2057/82 z dne 29. junija 1982 o uvedbi nekaterih nadzornih ukrepov za ribolovne dejavnosti, ki jih izvajajo plovila držav članic [1], kakor je bila spremenjena z Uredbo (EGS) št. 1729/83 [2], zlasti člena 13,
ker člen 1 Uredbe (EGS) št. 2057/82 od držav članic zahteva, da opravljajo inšpekcijske preglede ribiških plovil v zvezi z ohranjevalnimi in nadzornimi ukrepi ter da ob kršitvah kazensko ali upravno ukrepajo; ker mora biti Komisija v skladu s členom 5 te uredbe obveščena o opravljenih inšpekcijskih pregledih in kontrolah ter o njihovih izsledkih; ker je zato treba opredeliti način, kako naj se ti podatki pošljejo Komisiji;
ker so ukrepi v tej uredbi v skladu z mnenjem Upravljalnega odbora za ribolovne vire,
SPREJELA NASLEDNJO UREDBO:
Člen 1
1. Države članice Komisiji vsako leto do 1. marca sporočijo
(a) število dni inšpekcijskih pregledov na morju, ki so jih nacionalna inšpekcijska plovila opravila na vsakem območju ICES, regiji NAFO in/ali regiji CECAF v preteklem letu;
(b) podatke tako, kakor je prikazano v Prilogi, glede
- inšpekcijskih pregledov ribiških plovil, opravljenih na morju ali v pristanišču, in glede iztovorjenega ulova,
- danih uradnih pisnih opozoril,
- naloženih upravnih kazni,
- kršitev, glede katerih je bil uveden sodni postopek.
2. V tej uredbi:
- "dano uradno pisno opozorilo" pomeni pisno obvestilo organov kapitanu ali drugi osebi, odgovorni za kršitev, proti kateri ni bil uveden sodni postopek, o kršitvah, ki jih je zagrešila, in o kazni, ki ji je lahko naložena, če se bo kršitev ponovila,
- "naložene upravne kazni" pomenijo bodisi finančne ali druge kazni, ki jih naložijo organi zaradi kršitve, bodisi upravni sklepi, sprejeti zaradi kršitve, ki negativno vplivajo na dejavnosti kapitana ali kake druge osebe, odgovorne za kršitev,
- "kršitve, glede katerih je bil uveden sodni postopek" pomenijo kršitve, glede katerih je bil uveden sodni postopek, ne glede na to, kako sodišče ukrepa naprej.
3. Komisija državam članicam pošlje povzetek podatkov, prejetih v skladu z odstavkoma 1 in 2.
Člen 2
Ta uredba začne veljati tretji dan po objavi v Uradnem listu Evropskih skupnosti.
Uporablja se od 1. januarja 1987.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 1985

Labels: 12
15
6